Paratowyd yr adnodd hwn gan Undeb yr Annibynwyr Cymraeg www.annibynwyr.org

**Oedfa Nadolig: Iesu'r Ffoadur Lloches**

Guto Llywelyn

**Llefarydd 1**

Croeso i’r Gwasanaeth Nadolig. Gadewch i ni ddechrau trwy droi at Dduw mewn gweddi.

Gweddïwn: Diolch i Ti o Dduw am gyfle i ddod at ein gilydd fel hyn cyn y Nadolig. Diolch dy fod wedi gofalu drosom am flwyddyn arall.

Bydd gyda ni yn ystod yr Oedfa wrth i ni ddathlu fod Iesu Grist wedi dod i’n byd ac wedi dangos i ni sut un wyt Ti a sut y dylem fyw ein bywydau. Amen.

*Carol 1*: Caneuon Ffydd 451 ‘O dawel ddinas Bethlehem.’

**Llefarydd 2**

Mae blwyddyn arall wedi mynd heibio. Sut flwyddyn gawsoch chi ? I nifer o bobl mae wedi bod yn flwyddyn gythryblus iawn. Eleni eto gwelwyd miloedd ar filoedd yn gorfod gadael eu gwledydd oherwydd rhyfel ac erledigaeth. Mae nifer wedi gorfod bod yn ffoaduriaid a gadael eu gwledydd er mwyn bod yn ddiogel.

Cofiwn fod Iesu ei hun wedi bod yn ffoadur lloches. Cofiwn ei fod Ef wedi gorfod gadael cartref rhag iddo gael ei ladd. Cofiwn iddo Ef a Mair a Joseff orfod symud i’r Aifft am rhai blynyddoedd er mwyn bod yn ddiogel.

Dyma ddarlleniadau o’r Beibl sy’n sôn am eni Iesu a sut y bu’n rhaid iddo Ef a’i deulu orfod ffoi i’r Aifft fel ffoaduriaid lloches.

**Llefarydd 3**

Daw ein darlleniadau o *beibl.net*

Y Proffwyd Eseia yn proffwydo geni Iesu 8 canrif cyn iddo gael ei eni.

(Llyfr Eseia, pennod 9, adnodau 2–7)

Mae'r bobl oedd yn byw yn y tywyllwch

wedi gweld golau llachar.

Mae golau wedi gwawrio

ar y rhai oedd yn byw dan gysgod marwolaeth.

6Achos mae plentyn wedi cael ei eni i ni;

mab wedi cael ei roi i ni.

Bydd e'n cael y cyfrifoldeb o lywodraethu.

A bydd yn cael ei alw yn

Strategydd rhyfeddol, y Duw arwrol,

Tad yr oesoedd, Tywysog heddwch.

7Fydd ei lywodraeth ddim yn stopio tyfu,

a bydd yn dod â llwyddiant di-ben-draw

i orsedd Dafydd a'i deyrnas.

Bydd yn ei sefydlu a'i chryfhau

a theyrnasu'n gyfiawn ac yn deg

o hyn allan, ac am byth.

Mae'r ARGLWYDD holl-bwerus yn benderfynol

o wneud hyn i gyd.

**Llefarydd 4**

Hanes y geni.

(Efengyl Luc, pennod 2, adnodau 1–7)

1Dyma Cesar Awgwstws yn gorchymyn cynnal cyfrifiad drwy’r Ymerodraeth Rufeinig i gyd. 3Roedd pawb yn mynd adre i’r trefi lle cawson nhw eu geni, i gofrestru ar gyfer y cyfrifiad.

4Felly gan fod Joseff yn perthyn i deulu’r Brenin Dafydd, gadawodd Nasareth yng Ngalilea, a mynd i gofrestru yn Jwdea – ym Methlehem, hynny ydy tref Dafydd. 5Aeth yno gyda Mair oedd yn mynd i fod yn wraig iddo, ac a oedd erbyn hynny’n disgwyl babi. 6Tra roedden nhw yno daeth yn amser i’r babi gael ei eni, 7ac yno cafodd ei phlentyn cyntaf ei eni - bachgen bach. Dyma hi’n lapio cadachau geni yn ofalus amdano, a’i osod i orwedd mewn cafn ar gyfer bwydo anifeiliaid. Doedd dim llety iddyn nhw aros ynddo.

**Llefarydd 5**

Hanes y Bugeiliaid a’r Angylion.

(Efengyl Luc, pennod 2, adnodau 8–20)

8Yn ardal Bethlehem roedd bugeiliaid allan drwy’r nos yn yr awyr agored yn gofalu am eu defaid. 9Yn sydyn dyma nhw’n gweld un o angylion yr Arglwydd, ac roedd ysblander yr Arglwydd fel golau llachar o’u cwmpas nhw. Roedden nhw wedi dychryn am eu bywydau.10Ond dyma’r angel yn dweud wrthyn nhw, “Peidiwch fod ofn. Mae gen i newyddion da i chi! Newyddion fydd yn gwneud pobl ym mhobman yn llawen iawn. 11Mae eich Achubwr wedi cael ei eni heddiw, ym Methlehem (tref y Brenin Dafydd). Ie, y Meseia! Yr Arglwydd!12Dyma sut byddwch chi’n ei nabod e: Dewch o hyd iddo yn fabi bach wedi ei lapio mewn cadachau ac yn gorwedd mewn cafn bwydo anifeiliaid.”

13Yn sydyn dyma filoedd o angylion eraill yn dod i’r golwg, roedd fel petai holl angylion y nefoedd yno yn addoli Duw!

14“Gogoniant i Dduw yn y nefoedd uchaf,

heddwch ar y ddaear islaw,

a bendith Duw ar bobl.”

15Pan aeth yr angylion i ffwrdd yn ôl i’r nefoedd, dyma’r bugeiliaid yn dweud wrth ei gilydd, “Dewch! Gadewch i ni fynd i Fethlehem, i weld beth mae’r Arglwydd wedi ei ddweud wrthon ni sydd wedi digwydd.”

16Felly i ffwrdd â nhw, a dyma nhw’n dod o hyd i Fair a Joseff a’r babi bach yn gorwedd mewn cafn bwydo anifeiliaid. 17Ar ôl ei weld, dyma’r bugeiliaid yn mynd ati i ddweud wrth bawb beth oedd wedi digwydd, a beth ddwedodd yr angel wrthyn nhw am y plentyn yma. 18Roedd pawb glywodd am y peth yn rhyfeddu at yr hyn roedd y bugeiliaid yn ei ddweud. 19Ond roedd Mair yn cofio pob manylyn ac yn meddwl yn aml am y cwbl oedd wedi cael ei ddweud am ei phlentyn. 20Aeth y bugeiliaid yn ôl i’w gwaith gan ganmol a moli Duw am bopeth roedden nhw wedi ei weld a’i glywed. Roedd y cwbl yn union fel roedd yr angel wedi dweud.

**Llefarydd 6**

Hanes y Doethion.

(Efengyl Mathew, pennod 2, adnodau 1–12)

1Cafodd Iesu ei eni ym Methlehem yn Jwdea, yn y cyfnod pan oedd Herod yn frenin. Ar ôl hynny daeth gwŷr doeth o wledydd y dwyrain i Jerwsalem 2i ofyn, “Ble mae’r un sydd newydd gael ei eni yn frenin yr Iddewon? Gwelon ni ei seren yn codi yn y dwyrain, a dyn ni yma i dalu teyrnged iddo.”

3Pan glywodd y Brenin Herod hyn roedd wedi cynhyrfu’n lân. Roedd cynnwrf yn Jerwsalem hefyd.

Dyma Herod yn galw’r gwŷr doeth i gyfarfod preifat. Cafodd wybod ganddyn nhw pa bryd yn union oedd y seren wedi ymddangos. 8Yna dwedodd, “Ewch i Fethlehem i chwilio am y plentyn. Yna gadewch i mi wybod pan ddowch o hyd iddo, er mwyn i mi gael mynd i dalu teyrnged iddo hefyd.”

9Ar ôl gwrando beth oedd gan y brenin i’w ddweud, i ffwrdd â nhw. Dyma’r seren yn mynd o’u blaen, nes iddi aros uwchben yr union fan lle’r oedd y plentyn. 10Roedden nhw wrth eu bodd! 11Pan aethon nhw i mewn i’r tŷ, dyna lle roedd y plentyn gyda’i fam, Mair, a dyma nhw’n disgyn ar eu gliniau o’i flaen a’i addoli. Yna dyma nhw’n agor eu paciau a rhoi anrhegion gwerthfawr iddo - aur a thus a myrr.12Rhybuddiodd Duw nhw mewn breuddwyd i beidio mynd yn ôl at Herod, felly dyma’r gwŷr doeth yn teithio yn ôl i’w gwlad eu hunain ar hyd ffordd wahanol.

**Llefarydd 7**

Hanes Iesu yn ffoi i’r Aifft

(Efengyl Mathew, pennod 2, adnodau 13–18)

Ar ôl iddyn nhw fynd, cafodd Joseff freuddwyd arall. Gwelodd angel Duw yn dweud wrtho, “Rhaid i chi ddianc ar unwaith! Dos â’r plentyn a’i fam i’r Aifft, ac aros yno nes i mi ddweud ei bod yn saff i chi ddod yn ôl. Mae Herod yn ceisio dod o hyd i’r plentyn er mwyn ei ladd.”

14Felly cododd Joseff ganol nos a gadael am yr Aifft gyda’r plentyn a’i fam. 15Buon nhw yn yr Aifft nes oedd Herod wedi marw. Felly daeth beth ddwedodd yr Arglwydd drwy’r proffwyd yn wir: *“Gelwais fy mab allan o’r Aifft.”*

16Aeth Herod yn wyllt gynddeiriog pan sylweddolodd fod y gwŷr doeth wedi ei dwyllo. Anfonodd filwyr i Fethlehem a’r cylch i ladd pob bachgen bach dan ddwyflwydd oed - hynny ar sail beth oedd y gwŷr doeth wedi ei ddweud wrtho am y dyddiad y daeth y seren i’r golwg. 17A dyna sut daeth geiriau’r proffwyd Jeremeia yn wir:

18*“Mae cri i’w chlywed yn Rama,*

*sŵn wylo chwerw a galaru mawr -*

*Rachel yn crïo am ei phlant.*

*Mae’n gwrthod cael ei chysuro,* *am eu bod nhw wedi mynd.”*

*Carol 2*: Caneuon Ffydd 457 ‘Draw yn ninas Dafydd Frenin.’

**Llefarydd 8**

Hanes Iesu yn gorfod ffoi.

Cofiwn fod Iesu wedi gorfod ffoi am ei fywyd. Roedd Herod eisiau ei ladd oherwydd roedd bodolaeth Iesu yn peryglu awdurdod Herod. Bu’n rhaid i Joseff, Mair ac Iesu ffoi am eu bywydau i’r Aifft. Dyma’r geiriau a geir yn Efengyl Mathew, pennod 2 :

Cafodd Joseff freuddwyd arall. Gwelodd angel Duw yn dweud wrtho, “Rhaid i chi ddianc ar unwaith! Dos â’r plentyn a’i fam i’r Aifft, ac aros yno nes i mi ddweud ei bod yn saff i chi ddod yn ôl. Mae Herod yn ceisio dod o hyd i’r plentyn er mwyn ei ladd.”4Felly cododd Joseff ganol nos a gadael am yr Aifft gyda’r plentyn a’i fam.

Roedd Iesu yn gwybod am y teimlad o orfod gadael cartref ar frys rhag cael eich lladd. Gwyddai am y teimlad o orfod gadael teulu, ffrindiau a bro ei febyd oherwydd bod ei fywyd mewn perygl. Gwyddai am y profiad o orfod gwneud cartref newydd mewn lle dieithr. A gwyddai am y teimlad o orfod byw mewn gwlad estron.

**Llefarydd 9**

Ffoaduriaid heddiw.

Ac fel y bu yn rhaid i Iesu ffoi y mae llawer wedi gorfod ffoi oherwydd rhyfel eleni. Gwelwyd pobl yn gorfod gadael eu gwledydd oherwydd bod eu bywydau mewn perygl. Ac mae hyn yn digwydd blwyddyn ar ôl blwyddyn y dyddiau hyn. Dros y blynyddoedd diwethaf gwelwyd ffoaduriaid yn gadael eu gwledydd ac yn chwilio am gartref newydd mewn lle diogel. Fe wnaeth degau o filoedd fentro eu bywydau yn croesi Mor y Canoldir gan eu bod yn teimlo mai dyna oedd eu hunig obaith.

**Llefarydd 10**

Aylan Kuyrdi

Ganwyd Aylan Kuyrdi yn 2013 yn Syria. Cwrdiaid oedd ei deulu. Symudodd y teulu o un dref i’r llall er mwyn ceisio osgoi ymosodiadau ISIS. Ceisiodd y teulu ddianc ddwywaith i ynys Kos ond heb lwyddo. Ar Fedi’r Ail, 2015, ceisiodd y teulu ffoi i Kos am y trydydd tro. Roedd yna 16 o bobl ar y cwch bach plastig 5 metr o hyd yn cynnwys Aylan Kuyrdi a’i frawd, ei fam a’i dad. O fewn 5 munud roedd y cwch bach wedi suddo ac fe olchwyd corff Aylan Kuyrdi a’i frawd a’i fam i’r lan y bore wedyn.

Cafodd y llun o gorff Aylan Kuyrdi effaith rhyfeddol ar bobl ym mhob rhan o’r byd. Newidiodd llawer eu hagwedd tuag at ffoaduriaid lloches a derbyniwyd arian a chymorth i’w helpu.

Ond ychydig yn unig o gymorth a gafwyd mewn gwirionedd. Dywedodd Emlyn Dole, gweinidog yng Nghwm Gwendraeth ac Arweinydd Cyngor Sir Caerfyrddin fel hyn : ‘Mae dyletswydd arnom i ymateb mewn modd cadarnhaol a chroesawgar i argyfwng y ffoaduriaid.’

A dywedodd R. Alun Evans, Cyn-lywydd Undeb yr Annibynwyr, ‘Ar ôl gweld y gwir ar draeth yn Nhwrci, mae pobl wedi adweithio gyda chydymdeimlad a thosturi mawr gan orfodi llywodraeth Prydain i helpu’r ffoaduriaid truenus hyn.’

**Llefarydd 11**

Gweddïwn:

Gweddïwn dros bawb sydd heb le i roi eu pen i lawr heno. Dros bawb sydd wedi gorfod gadael cartref ac sy’n byw mewn gwlad estron.

Cofiwn i Iesu orfod gadael gartref yn sydyn oherwydd bod perygl i’w fywyd. Cofiwn am bawb sydd wedi gorfod gwneud hynny eleni.

A gweddïwn dros ein byd heddiw. Mae’r flwyddyn wedi bod yn un gythryblus i’n byd. Gwelwyd lladd a rhyfel a chasineb mewn llawer man, gyda phobl yn troi at arfau a rhyfel a lladd er mwyn datrys eu problemau. Gwelwyd pobl yn rhannu’n garfannau ac yn dangos casineb ofnadwy at ei gilydd.

Heddiw wrth i ni ddathlu pen-blwydd Tywysog Tangnefedd gweddïwn am dangnefedd yn y flwyddyn newydd. Tangnefedd rhwng pobl o wahanol grefyddau, tangnefedd rhwng gwledydd a thangnefedd rhwng unigolion.

Dyna yw ein gweddi - heddwch i’n byd a chyfle i bawb i fyw mewn heddwch gyda’i gilydd. Pawb yn byw fel brodyr a chwiorydd i’w gilydd a Ti yn Dad i’r ddynoliaeth gyfan.

Dyna yw ein gweddi’r Nadolig yma a gofynnwn y cyfan yn enw’r un sydd uwchlaw pob enw, sef enw Iesu, yr hwn a’n dysgodd wrth weddïo i weddïo fel hyn : Ein Tad, yr hwn wyt yn y nefoedd ...

*Carol 3*: Caneuon Ffydd 463 ‘O Deuwch ffyddloniaid ...’

**Llefarydd 12**

Yn Nyddiau Herod

(gan Eirian Davies)

Diolch i Ti, O! Dad,

fod yr Iesu wedi ei eni

yn nyddiau Herod Frenin.

Beth petai wedi disgyn wrth ein drws

adeg teyrnasiad Elisabeth yr Ail ?

Byddai’n wahanol iawn arno mewn oes

sy’n galw pob Joseff yn Joe.

A byddai Joe ar y dôl,

ei forthwyl yn segur

a’i hoelion yn rhwd.

Petai’r Iesu wedi ei eni

yn ein hoes ni,

byddai Mair wedi esgor

ymhlith gwehilion dinasoedd mawr ein daear,

ac yn lle nythu’n gynnes mewn preseb a gwair

fe gâi’r Baban orwedd

mewn bocs cardbord.

Yn lle’r asyn a’r fuwch a’r ych,

fe benliniai’r anifeiliaid cyfoes

y tramp, y gwrywgydiwr, y godinebwr, yr alcoholic

a’r rhai sy’n gaeth i gyffuriau.

Diolch i Ti, o Dduw,

fod yr Iesu wedi ei eni

pan oedd y galon yn lân,

a gwerinwr y dwyrain

yn barod i gredu, mewn ffydd,

mai trwy ddirgel ffyrdd

y daw gwaith Dy Deyrnas i ben.

Am hynny, diolchwn, O! Dad,

mai yn nyddiau Herod Frenin

ac nid o dan deyrnasiad Elisabeth yr Ail,

pan nad oes neb yn credu,

y daethost yn egwan

fel Baban i’n byd

**Llefarydd 13**

Dyma lythyr am y Nadolig wedi ei seilio ar lythyr Paul at y Corinthiaid yn sôn am gariad:

Os ydw i yn harddu’r tŷ yn berffaith

gyda chadwyni o oleuadau llachar a pheli sgleiniog

ond heb ddangos cariad,

nid wyf yn gwneud dim byd ond addurno.

Os ydw i yn slafio yn y gegin,

yn gwneud dwsinau o fins peis,

yn paratoi gwleddoedd

ond heb ddangos cariad,

nid wyf ddim gwell nag unrhyw gogydd arall.

Os ydw i’n gweithio yn y gegin gawl,

yn canu carolau yn y cartref nyrsio

ac yn rhoi fy holl eiddo i achosion da

ond heb ddangos cariad

ni wna hyn ddim lles i mi.

Os byddaf yn mynd i ddegau o bartïon

ac yn canu’r Meseia yn y côr

ond heb roi Crist yn y canol,

ni fyddaf yn elwa dim.

Mae cofleidio plentyn yn bwysicach na

choginio danteithion;

mae rhoi cusan i dy briod yn nes ati filwaith

nac addurno’r tŷ.

Nid yw cariad yn gweiddi ar y plant i

fynd o’r ffordd,

ond yn diolch eu bod nhw yno i fod yn y ffordd.

Nid yw cariad yn rhoi yn unig i’r rhai all

roi yn ôl,

ond yn llawen o gael rhoi i’r rhai sydd heb ddim.

Mae cariad yn cynnal pob peth,

yn credu pob peth,

yn gobeithio pob peth,

yn goddef pob peth.

Nid yw cariad byth yn methu.

Bydd gemau cyfrifiadur yn torri,

bydd clustdlysau’n mynd ar goll,

bydd clybiau golff yn rhydu;

ond mi barith y rhodd o gariad hyd byth

**Llefarydd 14**

Yn olaf dyma hanner dwsin o englynion am y Nadolig i’n hanesmwytho, i boeni ein cydwybod ac i wneud i ni feddwl y Nadolig hwn :

Y Nadolig Cyfoes

gan Alan Llwyd

Anwar yw ein gwarineb, – er ein moeth;

Annoeth yw’n doethineb;

Duwiol iawn yw’n diawlineb,

A’r Crist gan anghrist yn neb.

Y Baban Iesu

gan R. J. Rowlands

Yn y gwellt yn faban gwyn, – a hi’n nos

Y mae’n hawdd ei dderbyn,

Ond rhaid cydgerdded wedyn

Hyd lwybr o waed i ael bryn.

Y Nadolig

gan Gerallt Lloyd Owen

Wyf heddiw yn rhyfeddu, – wyf ar daith

Hefo’r Doeth i’r beudy,

Wyf y sant tyneraf sy,

Ond wyf Herod yfory

Pe Deuai Eleni Eto

gan Eirian Davies

Ni flinem ar Ei foliannu – o’i gael

Yn fab gwyn a theulu;

Petrusem petai’r Iesu

Yntau’n dod yn blentyn du.

Cinio Nadolig

gan R. J. Rowlands

Wrth fwrdd y wledd eisteddwn, – o ganol

Digonedd y codwn;

Heddiw nac anwybyddwn

Waedd y lleill am weddill hwn.

Y Wyrth

gan Alan Llwyd

Er dodi Gair y Duwdod – ym mru Mair,

A miragl Ei ddyfod

Dyn nid yw at Grist yn dod:

Mae ei hiraeth am Herod

*Carol 4:* Caneuon Ffydd 450 ‘I orwedd mewn preseb’

Y Fendith :